Foto’s: Duisende na Loftus vir inhuldigingDuisende mense is reeds by die stadion vir die inhuldiging. (Foto: SA Government via Twitter) Duisende mense het reeds die Loftus Versfeld-stadion in Pretoria begin volpak vir die presidensiële inhuldiging later vandag. Die seremonie vind vanjaar in die stadion plaas en nie by die Uniegebou soos in die verlede nie. Cyril Ramaphosa word tydens die geleentheid as Suid-Afrika se vyfde demokratiese president ingehuldig. Talle polisielede is ontplooi en verskeie van die strate rondom die stadion is gesluit vir verkeer. Altesame 32 000 sitplekke in die stadion is beskikbaar vir gewone lede van die publiek om die swierige inhuldiging by te woon. Diegene wat dit nie self kan bywoon nie, kan dit op verskeie plekke in al die provinsies op groot skerms volg. Die verrigtinge word ook regstreeks op die regering se webwerf uitgesaai. Verskeie staatshoofde, diplomatieke afgevaardigdes, sakelui en ander belangrike gaste woon die geleentheid by. Talle van hulle het reeds by die stadion aangekom. Die amptelike program begin om 11:00. Ramaphosa sal na verwagting om 12:00 sy toespraak lewer, waarna ŉ verbyvlug om 12:20 oor die stadion gedoen word. Vermaak en bedankings volg daarna. Die program eindig kort ná 13:00.